**Hatalmas sikerrel zárt a STRAND Fesztivál, a Balaton legnagyobb eseménye**

**Vasárnap hajnalban ért véget Zamárdiban a STRAND Fesztivál. A 2013-ban indult, idén négynaposra bővült program mára a Balaton Régió legnagyobb és egyben a legtöbb turistát vonzó eseményévé nőtte ki magát, amelyre idén közel kilencvenezren érkeztek a tóhoz. Ráadásul egy olyan időpontban, amely a balatoni turizmus szempontjából igazán fontos, hiánypótló és nagy értéket jelent. Ebben a néhány napban „telt házzal” közlekedtek a vonatok, több ezren kerékpárral látogattak el Zamárdiba. Jóval nagyobb mértékben teltek meg a szállások, és a vendéglátóhelyek is a megszokottnál nagyobb forgalommal működtek.**

A STRAND Fesztivál nyitónapján, augusztus 20-án hagyományosan a fesztivál keretében rendezték meg a Balaton Ünnepét, ahol bemutatták a Best of Balaton program 22 új ajánlatát. Azokat a helyeket, ügyeket és arcokat, akikre és amelyekre büszke lehet a Balaton. Az életműdíjat Nagy Viktor, a Kultkikötő alapítója vehetett át. Ugyanezen a napon Paul Kalkbrenner, a Purple Disco Machine és a Kruder & Dorfmeister páros mellett a Geszti Sixty program nyitotta meg a fesztivált. A STRAND szervezőinek célja, hogy a teljesség igényével mutassák be minden évben a hazai könnyűzene keresztmetszetét. A közel 200 fellépőt felvonultató programban Beton.Hofi, Dzsúdló, Desh, a Halott Pénz, Majka, Pogány Induló, vagy éppen a Bagossy Brothers Company mellett a nagy legendák, a Neoton Família és az R-GO is nagy sikerrel lépett színpadra, Fűzy Gábor bárzongorista pedig tízezres közönség előtt adta elő több évtized legnagyobb magyar slágereit. A pénteki napon a STRAND és a FODISZ közös rendezésében futóversenyt rendeztek, melynek három távján több mint 150 ép és fogyatékossággal élő sportoló vett részt. A futókat és családjaikat pedig a STRAND látta vendégül ezen a napon.

A STRAND Fesztivál idei újításként épült fel a STRAND CITY, ahol a közönség négy napon át élvezhette a kedvükért megvalósult miniváros minden szolgáltatását: kultúrházzal, sulival, könyvesbolttal, bankkal, kortárs galériával, zöldségessel, kertmozival, stranddal, de még a rendőrség is saját őrssel vett részt a “városkában", személyi igazolványt, vagy útlevelet lehetett készíttetni két koncert között. A STRAND CITY lakói a helyi “kórházban” pedig annyit vért adtak, amely egy valódi kisváros teljes ellátásának több napjára is elegendő. A STRAND CITY két polgármestere, Lil Frakk és Pumped Gabo még lakossági fórumot is tartott, ahol egyhangú többség fogadta el a testület javaslatát: „legyen minden jó!”. A fesztivál központjában pedig Weiler Péter munkája, egy 130 m2-es AI-generálta alkotás fogadta a vendégeket. Itt és a páratlan panorámájú vízparton fotók ezrei készültek az elmúlt napokban.

A STRAND Fesztivált szervező Weekend Event Kft. 2013 óta jegyzi a MOL Nagyon Balaton programot, amely a régió legnívósabb eseményeit és kínálatát mutatja be minden évben. Zamárdi vezetése már hitet tett arról, hogy számukra is fontos a STRAND Fesztivál jelenléte a városban. A szervezők arra kérték a fesztiválon résztvevő tiszteletjegyes vendégeket, hogy a jegy árának egy részével Zamárdit támogassák. A képviselők arról már korábban döntöttek, hogy a következő négy évben is Zamárdi ad otthont a STRAND Fesztiválnak, a 2026-os dátumot a szervezőkkel közösen szeptember elején hozzák nyilvánosságra.

“A STRAND igazi sikere a hazai turizmus szempontjából igazán fontos és jelentős. A Balaton sikeres nyári szezont mondhat magáénak, de az a megnövekedett forgalom, az a látogatószám, amely a STRAND Fesztivált jellemezte, a várakozásainkat is felülmúlta” - mondta el Princzinger Péter, a VisitBalaton365 elnöke.